Groot eer val AB te beurtAB de Villiers. Foto: twitter.com/OfficialCSA/ANA As ’n jong en opkomende sakeman sy eerste huis op skuldbult huur, vat ’n gevoel van “ek het dit in die lewe gemaak” by hom vlam. Krieketspelers ervaar waarskynlik ’n soortgelyke gevoel van trots wanneer die Marylebone Cricket Club (MCC) iets aan hulle toeken. Die MCC is basies die wetgewende hoofstad van wêreldkrieket – hulle is gesetel op Lord’s in Engeland en hulle is die ouens wat oor krieket se reëls en wette toesig hou. Wanneer hulle sê jy is goed, kan jy maar weet jou dryfhou verby die bouler is iets vir die oog. Suid-Afrika se AB de Villiers het pas lewenslange MCC-erelidmaatskap ontvang vir sy bobaas-bydrae tot dié sport. Die 35-jarige De Villiers speel tans vir Middlesex (wie se tuisveld op Lord’s is) in die Vitality Blast-reeks en hy het reeds sy stempel op dié blitstoernooi afgedruk. In sy eerste wedstryd vir die span het hy 88 lopies van slegs 43 aflewerings geslaan, terwyl hy teen Somerset dieselfde telling van slegs 35 balle gemoker het. Hy het verlede jaar sy uittrede uit internasionale krieket aangekondig, en hoewel baie van mening is dat dié besluit te vinnig gemaak is, was De Villiers een van die Proteas se bestes ooit. AB de Villiers in aksie vir die Proteas. Foto: GB Jordaan. In 114 toetswedstryde het hy amper 9 000 lopies geslaan teen ’n gemiddeld van 50.66. In eendagkrieket was hy een van die mees verwoestende kolwers wat die wêreld nóg gesien het. Hy het 228 eendagwedstryde vir Suid-Afrika gespeel en sy 9 577 lopies teen ’n gemiddeld van 53.50 geslaan. De Villiers is as die Internasionale Krieketraad se eendagspeler van die jaar in 2010, 2014 en in 2015 aangewys. Hy het sy MCC-eerbetoon tydens Middlesex se kragmeting teen Surrey ontvang en gesê dat hy baie trots is op die toekenning. “Lord’s is die beste veld ter wêreld – almal weet dit. Om ’n lid te wees is natuurlik ’n groot eer en dit is ’n hengse kompliment vir die wyse waarop ek my krieket gespeel het en myself óp en ván die veld gedra het,” het De Villiers gesê. “Dit is altyd ’n voorreg om Lord’s te besoek en met dié dat ek nou ’n erelid is, gee dit my ’n verskoning om gereeld ’n draai te maak.”